หุ้น-ทอง-น้ำมันดีแค่ช่วงสั้น
มาตรการแก้ปัญหายุโรปยังไม่ชัด กสิกรแนะตราสารหนี้6-12เดือน
3 ก.ค. 2555

มาตรการแก้ปัญหายุโรปยังไม่ชัด กสิกรแนะตราสารหนี้6-12เดือน
บลจ.ชี้หุ้น-ทอง-น้ำมัน ขึ้นแค่ช่วงสั้น เหตุอียูยังไร้มาตรการแก้ชัดเจน “กสิกรไทย” เชียร์ซื้อกองตราสารหนี้ 6-12 เดือน “ฟินันซ่า-กรุงศรี” พร้อมใจออกกอง 6 เดือน จ่าย 3.2-3.33% ต่อปี
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ผลการประชุมผู้นำยุโรปจะมีความคืบหน้า โดยมีมาตรการแก้ไขปัญหามากกว่าที่ตลาดคาดการณ์ไว้ และเป็นข่าวดีต่อตลาดหุ้น รวมถึงสินค้าโภคภัณฑ์ เช่น น้ำมัน และทองคำ ที่ทำให้ราคาปรับตัวขึ้น แต่ บลจ.กสิกรไทย ยังเห็นว่านโยบายดังกล่าวน่าจะส่งผลดีในช่วงสั้นๆ เท่านั้น เนื่องจากยังต้องรอดูผลการปฏิบัติอย่างเป็นรูปธรรมในระยะยาว
นอกจากนี้ น.ส.ยุพาวดี ยังกล่าวถึงการลงทุนในตราสารหนี้ต่างประเทศว่า เงินลงทุนจากทุกแหล่งต่างมุ่งไปหาผู้ออกตราสารที่มีความเสี่ยงน้อยที่สุดและให้โอกาสรับผลตอบแทนที่ดีที่สุด ซึ่งความต้องการลงทุนที่เพิ่มสูงขึ้นนี้เองที่ส่งผลให้อัตราผลตอบแทนจากตราสารหนี้ในต่างประเทศที่ยังคงมีคุณภาพเริ่มปรับตัวลง และแนวโน้มเช่นนี้อาจเกิดขึ้นไปจนกว่าปัญหาหนี้ยุโรปจะคลี่คลาย
“การลงทุนในตราสารหนี้ต่างประเทศเริ่มเป็นโจทย์ที่ยากขึ้น และจากแนวโน้มผลตอบแทนในอนาคตที่เริ่มมีแนวโน้มปรับตัวลดลง ประกอบกับความผันผวนในตลาดที่จะยังคงมีเพิ่มมากขึ้นในระยะยาว การลงทุนกับกองทุนตราสารหนี้อายุ 6 เดือน และ 1 ปี จึงถือเป็นช่วงเวลาการลงทุนที่น่าสนใจที่สุดในระยะนี้” น.ส.ยุพาวดี กล่าว




 
อย่างไรก็ตาม ในสัปดาห์นี้ บลจ.กสิกรไทย จะเปิดขายกองทุนตราสารหนี้แบบกำหนดอายุโครงการพร้อมกัน 4 กองทุน เพื่อตอบสนองความต้องการของผู้ลงทุนที่มีการจัดสรรเงินลงทุนในระยะเวลาต่างๆ กัน
กองทุนเปิดเค ตราสารหนี้ 3 เดือน บีดี จะลงทุนในตราสารหนี้ Banco Bradesco ประเทศบราซิล เงินฝาก Commercial Bank of Qatar ประเทศกาตาร์ เงินฝาก Emirates NBD Bank สหรัฐอาหรับเอมิเรตส์ และพันธบัตรรัฐบาลไทย คาดผลตอบแทน 2.9% ต่อปี
กองทุนเปิดเค ตราสารหนี้ต่างประเทศ 6 เดือน วี และกองทุนเปิดเค ตราสารหนี้ต่างประเทศ 1 ปี เอไอ ลงทุนในตราสารหนี้ Banco Itau BBA S.A. และตราสารหนี้ Banco Bradesco ประเทศบราซิล เงินฝาก Commercial Bank of Qatar ประเทศกาตาร์ เงินฝาก Union National Bank ประเทศสหรัฐอาหรับเอมิเรตส์ และพันธบัตรรัฐบาลไทย คาดผลตอบแทนที่ 3.1% ต่อปี และ 3.25% ต่อปี ตามลำดับ
กองทุนเปิดเค คุ้มครองเงินต้น ตราสารหนี้ไทย 3 เดือน เออาร์ เน้นลงทุนในพันธบัตรรัฐบาลไทยได้ คาดผลตอบแทน 2.7% ต่อปี
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า ระหว่างวันที่ 3-9 ก.ค. บริษัทเปิดเสนอขายกองทุนเปิดกรุงศรีตราสารหนี้ 6M26 อายุประมาณ 6 เดือน มีนโยบายลงทุนในตราสารหนี้ทั้งในประเทศและต่างประเทศ เช่น ตราสารหนี้ภาครัฐไทย 32% ตั๋วแลกเงินออกโดย บริษัท อยุธยา แคปปิตอล ออโต้ ลีส 24% เงินฝากธนาคาร Union National Bank (สหรัฐอาหรับเอมิเรตส์) 24% และเงินฝากธนาคาร Standard Chartered Bank (ฮ่องกง) 20% โดยคาดว่าผลตอบแทนสุทธิที่นักลงทุนจะได้รับประมาณ 3.2% ต่อปี
“เราคาดว่าอัตราเงินเฟ้อทั่วไปของไทยในปี 2555 จะอยู่ที่ระดับประมาณ 3.5% และธนาคารแห่งประเทศไทยจะยังคงดำเนินนโยบายการเงินผ่อนคลาย โดยคงอัตราดอกเบี้ยไว้ที่ 3% ต่อเนื่องไปจนถึงสิ้นปี 2555 และพร้อมที่จะปรับลดอัตราดอกเบี้ยลงได้อีกหากสถานการณ์ในยุโรปเกิดเหตุการณ์ที่ตลาดไม่คาดคิด เช่น กรีซผิดนัดชำระหนี้ หรือออกจากสหภาพยุโรป” นายฉัตรพี กล่าว
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า ระหว่างวันที่ 3-10 ก.ค. บริษัทเปิดขายกองทุนเปิดฟินันซ่าตราสารหนี้พลัส โรล โอเวอร์ 6 เดือน 4 โดยเน้นลงทุนในเงินฝากธนาคารต่างประเทศ สกุลเงิน USD หรือ CNY กับธนาคาร BOC, Macao, SCBT, Hong Kong หรือธนาคาร CIMB Niaga, Indonesia หรือเงินฝากสกุลเงิน AED ธนาคาร Abu Dhabi Commercial Bank, UAE, ตั๋วเงินหรือเงินฝากธนาคารพาณิชย์ในประเทศ เงินฝาก AED ธนาคาร Union National Bank, UAE ตั๋วแลกเงิน บริษัท ดั๊บเบิ้ล เอ (1991) ตราสารหนี้, ตั๋วแลกเงิน/หรือหุ้นกู้ภาคเอกชนที่มีอันดับที่ความน่าเชื่อถือตั้งแต่ BBB+ ขึ้นไป ตั๋วเงินคลัง หรือพันธบัตรธนาคารแห่งประเทศไทย โดยคาดว่า 6 เดือนแรกจะได้รับผลตอบแทนประมาณ 3.33% ต่อปี